«Farmen»-Magnus fikk brist i ribbein i tvekampen - holdt likevel ikke
Magnus Melkeraaen (28) skjønte med en gang at det var denne uken han skulle forlate gården, men han nektet å gjøre det uten en kamp. Etter å ha blitt valgt som førstekjempe av storbonden Frank Tore Anniksdal (44) i onsdagens episode av «Farmen», var Melkeraaen sjokkert. «Har jeg noe grunn til å være nervøs?», spør Melkeraaen i episoden. «Neei, jeg tenker at de som har vært ute i kamp før kan spares for det, og så tar man noen som ikke har vært i kamp enda», svarte Anniksdal før han senere valgte Melkeraaen som førstekjempe. - Det var helt overraskende. Frank gikk jo rundt og sa at det skulle bli jentekamp, og når jeg spurte ham om jeg var i fare, og da sa han nei. Så for meg var det et sjokk når jeg ble valgt, sier han til VG før han legger til: - Da sa jeg kraftig ifra hva jeg mente om det, på en ærlig og redelig måte. At jeg ble valgt - det er en del av spillet, men det var måten det ble gjort på som jeg reagerte på. Etter å ha blitt valgt til førstekjempe, måtte han velge seg en person å møte i tvekamp. Valget falt på Olav Harald Ulstein (51), som igjen valgte tautrekking, til Melkeraaens fortvilelse. - Jeg resonnerte meg frem til at av de tre jeg kunne velge, så var Olav den jeg kunne slått i alle grener, unntatt tautrekking. Jeg gamblet på at han ikke skulle velge det, men tautrekking ble det. Og det var tautrekkingen i kveldens episode som ble avslutningen for Melkeraaens tid på «Farmen». Han var imidlertid forberedt på at det kunne bli han som skulle forfalte Li Gård i kveld. - Han er tyngre og høyere, og det er avgjørende i tautrekking. Vi sto i en time, og jeg fikk brist i to ribbein. Jeg kjente allerede etter fem minutter at «dette går ikke». Jeg sto der og trakk og trakk, og han bare lå der til hesteskoene kom så nært at han bare kunne ta dem. Men jeg skulle kjempe til siste slutt uansett, og ryke ut med stil. Det føler jeg at jeg gjorde. Allerede før tvekampen var i gang, var Melkeraaen forberedt på at hjemreisen kunne være rett rundt hjørnet. - Det var i utgangspunktet en tøff oppgave, så jeg var mentalt innstilt på å reise hjem. Jeg er selvfølgelig skuffet, men situasjonen tatt i betraktning har jeg ikke noe annet valg enn å være fornøyd. Det er bare en vinner, så om man ryker etter fire eller åtte uker, spiller knapt noen rolle. Men jeg skulle selvfølgelig vært der litt lenger. Hittil i sesongen har Bjørn Egil Mogenstad, Daniel Godø og Sol Maja Otterstad forlatt «Farmen».
Selv om Magnus Melkeraaen og Olav Harald Ulstein trakk tauet i en time, og Melkeraaen fikk brist i to ribbein i tvekampen - måtte han se seg slått, og forlate «Farmen».